طالبان د امریکې سره د سولې د خبرو پايلې ته هيله مند دي
د افغانستان د سولې او سیاسي جوړ جاړي دپاره چې په قطر کې د امريکا او طالبانو ترمنځ خبرې روانې دي، طالبانو د خبرو پايلې ته هيله څرګنده کړې ده.
په قطر کې د طالبانو د خبرو د ډلې وياند سهېل شاهين ویلي د خالي په ورځ چې د افغانستان د سولې د خبرو دپاره د امریکا ځانګړي استازي زلمي خليلزاد او طالبانو ترمنځ خبرې نزدې ۱۲ ساعتونه روانې وې. وي او ای سره په خبرو کې شاهين ويلي، ”دواړه فريقه هڅه کوي چې د خبرو دا پړاؤ ګټور کړي او دوي هيله کوي چې څه نتيجه به يې راووځي“. شاهين زیاته کړې ”تراوسه پورې خبرې ښې روانې دي“. د امریکې د بهرنيو چارو وزير مايک پمپيو نزدې يوه اوونۍ وړاندې د کابل سفر کړی او په کابل کې يې خبريالانو سره په خبرو کې ویلي، ”زه هيله لرم چې د ستمبر د لمړۍ نېټې نه وړاندې د سولې خبرې وشي کوم چې زمونږ مشن يا هدف دی“. پمپيو ويلي ؤ، ”مونږه په حقيقت کې (په خبرو کې) پرمختګ کړی دی او نزدې تيار يو چې طالبانو سره خبرې په ليکلې بڼه تيارې شي چې دوي د افغانانو سره شي او يقيني کړي چې افغان خاوره به کله هم د ترهګرو دپاره خوندي ځای ونه ګرځي“. هغه زياته کړې وه طالبانو سره د بهرنيو ځواکونو په وتلو خبرې پېل شوي خو دا رښتيا نه دي چې وسله والو ادعا کړې چې واشنګټن ورسره د افغانستان څخه په وتلو موافق شوی دی. ”مونږ طالبانو ته ښکاره ويلي دي چې مونږ وتلو ته تيار يو خو زه دا خبره واضحه کول غواړم چې مونږ ورسره په دغه اړوند په وخت نه يو موافق شوي“. په قطر کې د طالبانو او امریکې د خبرو دا اووم ځل دی چې روانې شوي دي. د تازه خبرو نه وړاندې خليلزاد او طالبانو ویلي ؤ د خبرو په راتلونکي پړاؤ کې به د افغانستان څخه د امريکايي ځواکونو په وتلو او د طالبانو په دې باور ورکولو، چې په افغانستان کې به تندلاري نه پرېږدي چې بهر بريدونه وکړي، خبرې کيږي. نزدې يوه اوونۍ وړاندې خليلزاد ویلي ؤ د افغانستان سولې د خبرو ټول فريقېن چټک پرمختګ غواړي. له دغې وړاندې نوموړي ويلي ؤ، چې د طالبانو سره د سولې په ټولو اړخونو د خبرو پلان لري چې په افغانستان کې د ترهګرۍ مخه ونيول شي او د دې ترڅنګ د سياسي جوړ جاړي د لارې بېن الافغاني خبرې او اوربند وشي،او د افغانستان څخه د امریکايي پوځ په وتلو هم خبرې مخ په وړاندې بوځي.